夏秋積雨歲用大祲長言紀實
作者：衛宗武
朝代：宋

paragraphs: 四月五月淫澇積，噬嚙丘垤吞原隰。
匪惟爲沼蕩爲陂，萬頃秧雲泯無跡。
攢鴉聯尾空飛翻，化鰲爲城難障塞。
五湖三泖欲貫通，浪接重江勢洄潏。
茅茨比屋何可存，穀麥千金不論直。
懦夫全室葬魚腹，强者呼儔作蟊賊。
閉糴成風牢莫回，勸分有令徒無益。
間存壠畝護餘苗，曾不什一于千百。
旱赤堅栗刈未齊，晚紅䆉稏苞欲實。
饑農競喜新穀收，一飽充腸云可必。
夫何八月天瓢傾，其來震蕩而飄忽。
勢如陣馬奔不停，銀溜浪浪欲穿石。
直疑羣龍翻九河，小山摇撼大山兀。
須臾泛溢滿中庭，平地如淵深計尺。
明朝清野變白波，浩浩湯湯彌甚昔。
積陰爲冷不堪收，殆類鴻濛未開闢。
又如歷代政昏蒙，熏如宇宙成幽墨。
飈旋霧塞晝冥冥，常俾蒼生氣湮鬰。
簷間點滴無時乾，猶幸滂沱間霂霢。
登場惟苦禾耳生，棲畝尚有禾頭出。
深虞衮衮傾盆來，已壞垂成俱滅沒。
大家蓋藏悉已空，猶恐有司徵斂急。
若使租無斗斛收，卒歲輸官何自給。
貧家薪桂米逾珠，待哺嗸嗸併日食。
若使粒價更湧騰，寧不枕藉爲溝瘠。
彼蒼亦必憫時艱，忍視斯民至斯極。
我念民窮作此歌，歌此能令鬼神泣。
鬼神爲我訴之天，天豈不惟民是恤。
似聞誥下驅六丁，翦夷水怪殲羣慝。
怒霆笑電悉屏除，抉雲推上紅輪日。
更願陽烏溥至仁，大放光明照幽仄。
鬰者斯通枉者伸，頓蘇民氣舒民力。
洪波卷空九土晞，多稼穰穰登黍稷。
庶令千里免阻饑，可反愁邦爲樂國。